**Akcijski načrt za višjo rast produktivnosti – poudarki**

* Združenje Manager je v sodelovanju z Ekonomsko fakulteto in Ministrstvom za gospodarski razvoj in tehnologijo pripravilo Akcijski načrt za višjo rast produktivnosti. Gre za nabor ukrepov na več različnih področjih, katerih glavni cilj je **večja blaginja oziroma nadaljnje izboljševanje življenjskega standarda v Sloveniji**.
* Akcijski načrt je namenjen predvsem temu, da se **kot družba pogovorimo in dogovorimo, kako in s kakšnimi ukrepi zagotoviti uspešno in razvito državo s stabilnim političnim in pravnim sistemom, dobro infrastrukturo, finančno vzdržnim in dostopnim zdravstvom, solidnimi pokojninami, dobro raziskovalno in izobraževalno sfero.**
* V nadaljnji razpravi in pri pripravi korakov za uresničevanje načrta bo **ključno sodelovanje ključnih deležnikov v državi**. Pri takšnih odločitvah je pomembno, da **dosežemo družbeni konsenz,** kaj je tisto, kar je dolgoročno dobro za državo. Akcijski načrt je izjemno dober temelj za razpravo. Vsi deležniki – vlada, gospodarstvo, sindikati in civilna družba – smo namreč odgovorni za stanje v družbi in če želimo zagotoviti perspektivno prihodnost mladim generacijam, moramo zagotoviti pogoje, da se bo družba lahko razvijala.
* **Avstrija in Nemčija** sta državi, s katerima smo gospodarsko, zgodovinsko in kulturno močno povezani, zato se z njima večkrat primerjamo. In pomembno se je primerjati z boljšimi – Avstrija je imela na primer **leta 2018 za 50 odstotkov večjo produktivnost od Slovenije.** Zavedamo se, da ni povsem realno, da jih dohitimo na kratek rok. Prav pa je, da se tega lotimo strateško in da smo bolj pogumni pri viziji razvoja, kot na primer to počnejo druge manjše države, kot sta **Finska in Estonija**. Majhnost je namreč lahko z vidika vodenja tudi prednost, ki je do zdaj nismo dovolj dobro izkoristili.
* Okolje za poslovanje v Sloveniji se je v zadnjih letih izboljševalo, a ključni izzivi ostajajo. Potrebujemo tudi premik v miselnosti, kakšno vlogo ima gospodarstvo v državi in obenem tudi v Evropski uniji, ki nam daje jasne usmeritve tako na področju digitalizacije kot s svojo zeleno vizijo. **Če ne bomo kot družba postali bolj ambiciozni in ustvarjalni, nas bodo prehitele tudi države, ki so zdaj po dodani vrednosti za nami**.
* V letošnjem letu je pandemija globoko pretresla svet in naša gospodarstva ter nas s tem opozorila, da moramo delovati in razmišljati drugače. Četudi akcijski načrt ni dokument, ki bi predstavljal neposreden odgovor na to izjemno situacijo zaradi covida-19, **je vsekakor marsikaterega od ukrepov mogoče uporabiti tudi kot priložnost za izhod iz krize, npr. na področju infrastrukture in okolja ter krepitev odpornosti.** Sama kriza nas je sicer na nekaterih področjih že spodbudila, da vpeljemo rešitve, ki smo jih v večji meri že poznali – še nikoli prej nismo v tolikšni meri izkoriščali potencialov digitalizacije in novih tehnologij. Akcijski načrt pa lahko v nadaljnji razpravi izkoristimo za to, da premislimo, kako zasnovati strategijo okrevanja in nadaljnjega razvoja gospodarstva in našega življenjskega standarda v prihodnje.
* Akcijski načrt bomo slovenskim managerjem in širši javnosti predstavili na Managerskem kongresu. V Združenju Manager pa bomo tudi v prihodnje spodbujali dialog in vključevanje različnih pogledov na predloge ukrepov. Pri tem pa je bistveno, da se vendarle čim prej dogovorimo in z nekim družbenim konsenzom vseh deležnikov odločimo, kako naprej.

**Ukrepi in usmeritve akcijskega načrta po posameznih ključnih področjih**

1. **Politični sistem**

Slovenski politični sistem po učinkovitosti zaostaja s primerljivim državami, predvsem v stabilnosti, opravilni sposobnosti in sami kakovosti političnega sistema. Zaostaja tudi z obstoječim ustavnim redom in neracionalnimi prezapletenimi postopki političnega odločanja, z velikim številom parlamentarnih političnih strank, s slabšo integriteto vlade po kazalcih IMD in Heritage ter tudi na kadrovskem področju.

*Cilj: stabilen in operativen politični sitem.*

Za vzpostavitev stabilnega in operativnega političnega sistema je po predlogu akcijskega načrta v obstoječem volilnem sistemu potrebno **zvišanje najnižje volilne podpore (praga)** za vstop stranke v Državni zbor (na primer na 5 %), bistvena **poenostavitev postopkov** in **ukinitev državnega sveta**, izboljšanje delovanja in kadrovske **strukture funkcionarjev** (z zvišanjem njihovega statusa in z oblikovanjem sistema **spodbud glede na uspešnost**, ki bi pritegnila najboljše kadre), sprejem zahtevnih usmeritev glede **kvalificiranosti funkcionarjev**, medijski pritisk za upoštevanje teh usmeritev, hkrati pa podpora funkcionarjev s stabilno in visoko **kakovostno administracijo**. Eden od predlaganih ukrepov je tudi velika **zaostritev pogojev** za izredne seje, interpelacije, ustavne obtožbe in za obravnavo zakonov, ki niso skladni z ustavo in finančnimi zmožnostmi države.

1. **Pravna država**

V Sloveniji imamo problem zaupanja v sodstvo, po statistiki OECD 2018 je namreč Slovenija na repu držav na svetu. Pred njo so skoraj vse države v Evropi ter države, kot sta Mehika in Izrael, za njo pa na primer Indija in Rusija. Tudi povprečni čas trajanja postopka v Sloveniji je skoraj dvakrat daljši kot v Avstriji in enkrat daljši kot v Nemčiji. Tudi po mnenju managerjev je transparentnost bistveno slabša, kot je v Nemčiji in Avstriji, slabše ocenjujejo tudi delovanje pravne države, pravnega okolja delovanja podjetij in slabše varovanje lastninske pravice.

*Cilj: učinkovita pravna država.*

Za učinkovitejšo pravno državo akcijski načrt predvideva ukrepe **zmanjšanja števila sodnih sporov** in zadev na tiste, ki so sorazmerno in stroškovno upravičeni, **krepitev sodne prakse** in **institucij**, ki ponujajo alternativne poti za reševanje sporov. Ob tem **zagotoviti sodobnejše možnosti odločanja** z upoštevanjem sodobne metode razlage in uporabe tehnologije ter povečati **učinkovitost in odgovornost** v sodstvu, bistveno **zmanjšati obseg zakonskih in podzakonskih aktov** (s približno 23 tisoč za vsaj 30 % manj v štirih letih) ter **povečati njihovo kakovost**.

1. **Varovanje okolja**

Slovenski managerji menijo, da okoljska zakonodaja v bistveno večji meri zavira razvoj konkurenčnosti, kot to menijo v Avstriji ali Nemčiji. Težavno je pridobivanje gradbenih dovoljenj, število postopkov, njihovo trajanje in s tem povezani stroški. Pri tem je v Sloveniji še enkrat več zaščitenih območij kot v Avstriji in 40 odstotkov več, kot jih ima Nemčija.

*Cilj: sistem varovanja okolja ne zavira rasti produktivnosti gospodarstva.*

Glede na ta **nesorazmeren delež zaščitenih območij**, ki otežuje infrastrukturni razvoj, akcijski načrt predvideva dosledno izkoriščanje omogočenih možnosti, povezanimi s posegi v ta območja. Pomembna je trajna **ureditev vprašanja reprezentativnosti** in vloge civilnih okoljevarstvenih organizacij, njihova obveza in obveza agencije za okolje in prostor za **konstruktivno sodelovanje** pri iskanju sprejemljivih rešitev. Ob tem naj se z **debirokratizacijo** vsa soglasja za gradbena dovoljenja rešujejo na **enem mestu** sočasno.

1. **Električna energija**

V Sloveniji je poraba energije glede na proizvedeni BDP relativno velika. Analiza kaže, da bi pri optimalni (v vzorcu držav realizirani) tehnološki strukturi energentov dani obseg BDP-ja lahko dosegli pri 15 do 30 odstotkov manjši porabi celotne energije oziroma manjšem obsegu emisij toplogrednih plinov.

*Cilj: pravočasna celovita usmeritev v proizvodnjo predvsem električne energije, glede na transportne in ostale trende, iz obnovljivih in čistih virov, v prenos in energetsko sanacijo.*

Potencialno zelo veliko povečanje narodnogospodarske produktivnosti je mogoče doseči s **spreminjanem strukture energetske porabe**, ki zahteva velike investicijske posege v gospodarstvo. Predlagane so izgradnja NEK2, dogradnja dela sistema HE na Savi, ki lahko ima največje multiplikacijske učinke, dokončanje izgradnje plinske termoelektrarne, gradnja vetrnih elektrarn in izgradnja različnih zalogovnikov energije. Vzporedno s tem je potrebna **prenova elektro-distribucijskega omrežja** z večkratno povečano zmogljivostjo in spremenjenimi parametri velike razdrobljenosti proizvodnje in potrošnje (**pametna omrežja**) ter določeno povečanje tudi plinskega omrežja in povečanje vlaganj v **energetsko učinkovitost** javnih stavb in stavb v zasebnem sektorju.

1. **Cestno omrežje**

Slovenija je po rangu tehnične učinkovitosti uporabe cestnega omrežja na 20. mestu med državami OECD. Izredno majhno tehnično učinkovitost cestnega omrežja kaže zlasti obremenitev s tovornim prometom, saj je po ustrezni tehnični učinkovitosti Slovenija šele na 30. mestu, za dosegljivo učinkovitostjo OECD držav pa zaostaja kar za 94 odstotkov. V Avstriji so npr. skupni (investicijski in vzdrževalni) izdatki cestne infrastrukture še enkrat nižji kot v Sloveniji (0,33 odstotka BDP-ja v Avstriji in kar 0,77 odstotka BDP-ja v Sloveniji), čeprav je gostota cestnega omrežja večja.

*Cilj: sanacija obstoječega cestnega omrežja in izgradnja manjkajoče cestne infrastrukture na tretji razvojni osi.*

Akcijski načrt predvideva **posodobitev obstoječe regionalne cestne infrastrukture** in povečanje njene nosilnosti za tretjino. Potrebna bi bila **izgradnja manjkajoče regionalne cestne infrastrukture** na tretji razvojni osi, umestitev četrte razvojne osi, povezava Zasavja na avtocesto in rešitev 'ozkih grl' z obvoznicami. Z investicijami v **nove prometne povezave** sekundarnih cest na omrežje TEN-T bi izboljšali dostopnost regije do domačih in mednarodnih trgov, kar ustvarja pogoje za vzpostavitev distribucijskih mrež na regijski in državni ravni.

1. **Železniško omrežje**

Države s tehnično učinkovitim izkoriščanjem železniškega omrežja v skupnem prometu presegajo učinkovitost Slovenije za kar 91 odstotkov. Hipotetično bi bile sposobne na železniškem omrežju, ki ga ima Slovenija, prepeljati za desetkrat več tovora in potnikov. Gostota železniškega omrežja se sicer v Avstriji in Nemčiji počasi zmanjšuje, saj je po letu 2000 v obeh državah padla za okoli 15 odstotkov. V Sloveniji je ostala gostota oziroma dolžina železniškega omrežja nespremenjena. Ravno obratno je bilo pri razvoju elektrificiranosti omrežja. V Sloveniji je skrb za tehnično in dohodkovno učinkovitost železniškega omrežja zastala, saj se neizkoriščeni deli omrežja ne krčijo, istočasno pa se bolj izkoriščeni deli omrežja tudi ne modernizirajo oziroma elektrificirajo.

*Cilj: nadgradnja in razvoj železniške infrastrukture, ki bo vodila v izboljšanje zmogljivosti (vključno s hitrostjo), povečanje varnosti in pretovora.*

Ukrepi za razvoj železniške infrastrukture so: njena **rekonstrukcija**, da bo izpolnjevala zahteve TEN-T za jedrna omrežja, s hitrostjo proge 100 km/h, vožnjo vlakov dolžin 740 metrov, nosilnostjo 22,5 tone na os in elektrifikacijo. Enako pomemben je razvoj sredozemskega in baltsko-jadranskega koridorja jedrnega omrežja, na primer z dodatnim tirom Ljubljana–Jesenice. Ob posodobljeni železniški infrastrukturi (Koper–Postojna) je treba postaviti **poslovne cone**, s katerimi bomo izkoristili potencial razvoja poslovnih dejavnosti z večjo dodano vrednostjo, financirati projekte za **večjo prepustnost** železniške infrastrukture in za povečanje pretovora blaga ter števila potnikov, ob tem pa zagotoviti **dobro železniško primestno infrastrukturo**.

1. **Zdravstveni sistem**

Slovenija zaostaja za Avstrijo in Nemčijo po višini izdatkov za zdravstvo ter po številu zdravnikov in bolniških postelj, ima daljše čakalne dobe na operacije, prav tako ne usklajuje razpoložljivih sredstev in obseg košarice v javnem zdravstvu.

*Cilj: učinkovitejša uporaba povečanih resursov za krajšanje čakalnih vrst in povečanje zdravja aktivnega prebivalstva – posledično manj bolniških odsotnosti in zaradi boljšega zdravja večja produktivnost.*

Usmeritve in ukrepi, ki so za to potrebni: postopno **povečanje vseh izdatkov za zdravstvo** (tako, da bodo čez štiri leta vsi izdatki za zdravstvo znašali več kot 10 odstotkov BDP-ja na letni ravni + dodatno financiranje z nepremičninskim davkom, večjim dopolnilnim zdravstvenim zavarovanjem itd.). Polovico tega denarja se nameni za **povečanje števila zdravnikov**, predvsem na primarni ravni, polovica pa za **povečanje števila operacij** in **preventivo**; **reorganizacija javnega zdravstva**; prednostna obravnava aktivne populacije (kadar daljše čakanje preostalih ne ogroža njihovih življenj).

1. **Javno vlaganje v raziskave in razvoj**

Slovenija premalo vlaga v R&R dejavnosti, ima skromno znanstveno opremo, manj zaposlenih raziskovalcev, tudi v gospodarstvu, in nizek delež visokotehnološkega razvoja. Po mnenju managerjev je Slovenija za raziskovalce manj privlačna in ima manj spodbudno zakonodajo kot Avstrija in Nemčija.

*Cilj: povečanje javnih vlaganj v R&R, financiranje manjkajoče raziskovalne infrastrukture za funkcionalno povezovanje z gospodarstvom.*

Usmeritve in ukrepi, ki so za to potrebni: **dvig proračunskega financiranja R&R** za 0,5 odstotne točke na 1 odstotek BDP-ja in bistveno **povečanje vlaganja v vso raziskovalno opremo**; **gradnja manjkajoče raziskovalne infrastrukture** (pretežno s sredstvi EU) in povezovanje v **raziskovalne infrastrukturne centre** + **razvoj infrastrukture** v sodelovanju z gospodarskimi subjekti (cilj: znanstveno mesto 'Medicinska dolina' na Brdu skupaj s tehnološko naprednim gospodarstvom v Tehnološkem parku); ponovna uvedba **mehanizma 'mladih raziskovalcev v gospodarstvu'**.

1. **Vlaganje podjetij v razvoj in nove tehnologije**

Poslovne investicije v opredmetena osnovna sredstva so v Sloveniji nižje od povprečja EU in bolj volatilne, podpovprečni smo tudi po številu patentov, uporabljamo enostavnejše in cenejše tehnologije industrije 4.0. Managerji ocenjujejo, da je v Sloveniji večje tveganje realokacije R&R aktivnosti, da so spodbude za tuje investitorje manj privlačne, sredstva za tehnološki razvoj pa manj dostopna.

*Cilj: povečanje kapitalskih vlaganj podjetij in oblikovanje sistema podpore pri komercializaciji inovacij.*

Usmeritve in ukrepi, ki so za to potrebni: zaveza lastnikov (prek managerjev) za **bistveno povečanje kapitalskih vlaganj v podjetjih** na raven EU; ponovna ustanovitev **samostojne Tehnološke agencije**, ki bi spodbujala inovacijske procese in (ne)tehnološke inovacije, ki so usmerjene v komercializacijo; oblikovanje **skupnih platform za spodbujanje vlaganj** v razvoj robotizacije in pametnih tovarn ter oblikovanje **kooperativnih trajnostnih (energetsko samooskrbnih) industrijskih** **con** za mikro in mala podjetja.

1. **Upravljanje podjetij s kapitalskimi naložbami države in javnih zavodov**

Podjetja v Sloveniji, kjer se politično kadruje, so manj produktivna. Tudi managerji menijo, da organi upravljanja pri nadzoru uprav v (delno) 'državnih' podjetjih niso učinkoviti, da državno lastništvo predstavlja grožnjo poslovnim aktivnostim in da imajo taka vodstva nizko kredibilnost.

*Cilj: depolitizacija in profesionalizacija upravljanja v podjetjih s kapitalskimi naložbami države in javnih zavodih.*

Usmeritve in ukrepi, ki so za to potrebni: SDH mora biti **politično neodvisna** finančna institucija, ki profesionalno upravlja vse strateške kapitalske naložbe države (ključna cilja upravljanja morata postati zahtevana donosnost in izvrševanje javne službe); pri prodaji kapitalskih naložb v podjetjih je cilj **nadzorovana prodaja po najboljši ceni**; tudi v zakonodaji, ki opredeljuje »javno službo«, določiti **agente drž**ave, ki bodo prevzeli ključne poslovne funkcije, bili profesionalni (avtonomni in nepolitični) ter imeli polna pooblastila pri poslovnih odločitvah.

1. **Kapitalski in finančni trgi**

Zadolženost podjetij v Sloveniji upada (podatki do 2019), a imamo slabo delujoč trg kapitala, slabši dostop do tveganega kapitala, neprivlačno pokojninsko varčevanje, trg vrednostnih papirjev v Sloveniji ne zagotavlja zadostnega financiranja za podjetja, stroški kapitala pa v večji meri ovirajo razvoj poslovanja kot v Avstriji in Nemčiji.

*Cilj: boljša dostopnost slovenskega gospodarstva do ustreznih finančnih virov po pogojih bližje tistim za gospodarstvo v Avstriji oz. Nemčiji za višjo produktivnost.*

Usmeritve in ukrepi, ki so za to potrebni: banke morajo **preseči vlogo klasičnih hranilnic** in **podpreti kapitalsko opremljenost podjetij**. Izjemen obseg bančnih depozitov prebivalstva morajo v določenem delu preoblikovati v bolj tvegane naložbe, **primerne za financiranje gospodarstva**; **hitrejša implementacija inovacij** in razvoja tehnologije v izvajanje finančnih storitev, kot so preveritev istovetnost oseb tudi brez osebne navzočnosti z uporabo video in elektronske identifikacije, uporaba biometričnih podatkov itd.

1. **Javne finance in fiskalna politika**

Javne finance (nefleksibilnost proračuna, neustrezna struktura proračunskih prihodkov in odhodkov, relativno velik javni dolg itd.) vplivajo na nižjo produktivnost v Sloveniji. Vodenje javnih financ je namreč premalo proticiklično (celo prociklično). Po mnenju managerjev javne finance v Sloveniji slabše upravljamo, staranje prebivalstva je veliko breme za ekonomsko razvoj, financiranje pokojnin ni ustrezno, davki na dohodek fizičnih oseb pa ljudi manj spodbujajo k delu.

*Cilj: agresivna proticiklična fiskalna politika, poenostavitev davčnega sistema in prestrukturiranje javnih izdatkov v smeri podpore projektom, ki imajo največji vpliv na dvig produktivnosti.*

Usmeritve in ukrepi, ki so za to potrebni: država začne voditi **agresivno proticiklično fiskalno politiko** in oblikuje **fleksibilni del**, ki ga v kriznih razmerah usmeri v namene z najvišjim multiplikatorjem BDP (**vsebinsko-razvojni proračun**); **dolgoročno stabilno zadolženost** javnega sektorja v obsegu manjšem od 60 % BDP; popolna **poenostavitev davčnega sistema** z odpravo 80 % izjem.

1. **Izobraževanje**

V Sloveniji je delež študentov, ki del svojih obveznosti opravi v tujini, bistveno nižji kot v Avstriji ali Nemčiji. Kakovost slovenskih univerz je po presoji tujih presojevalcev bistveno slabša od univerz v obeh državah. Prav tako v Sloveniji upada delež zaposlenih, ki se zaposlujejo ob delu, managerji pa med drugim opozarjajo, da sistem izobraževanja manj učinkovito pokriva potrebe gospodarstva in je zato nekoliko manjša razpoložljivost usposobljene delovne sile.

*Cilj: povečanje učinkovitosti izobraževanja na visokošolski ravni ter uvedba dualnega sistema izobraževanja v srednjih šolah.*

Spodbujati je treba **zaključevanje študija v roku** (tudi z omejitvami števila opravljanja izpitov, vpeljavo študentskih vavčerjev v trajanju študijskega programa in prilagoditvijo programov z novimi metodami poučevanja in preverjanja znanja; študentsko delo bi lahko opravljali le študenti, ki opravljajo študijske obveznosti) in **zmanjšati pedagoško obveznost** učiteljev na univerzah, da bi se lahko bolj posvečali raziskovalni dejavnosti. Veliki dosežki bi se morali **bolj stimulativno nagrajevati**, zaostriti bi se morali **pogoji za ocenjevanje uspešnosti raziskovalnega dela** ter vpeljati **ocenjevanje relevantnosti in kakovosti delovanja učiteljev** z vidika vpliva na družbo. Predlagani ukrep je tudi **uvedba dualnega sistema** in **vzpostavitev t. i. 'svetov šol'** na ravni poklicnih in tehničnih usmeritev, v katerih so tudi predstavniki gospodarstva; prav tako na ravni visokega šolstva vzpostavitev sistema 'svetovalnih organov', kjer bi imeli **predstavniki gospodarstva vlogo sooblikovalca študijskih vsebin**.

1. **Sodelovanje med državo in gospodarstvom na področju raziskav in razvoja**

Po mnenju managerjev pravno okolje v Sloveniji bolj zavira razvoj in uporabo tehnologije kot v Nemčiji in Avstriji, tudi javno zasebna partnerstva manj podpirajo tehnološki razvoj, prenosa znanja med univerzami in podjetji ter tehnološkega sodelovanja pa je bistveno manj.

*Cilj: izboljšati povezovanje in sodelovanje med gospodarstvom in znanostjo pri inovacijskih prebojih.*

Država bi morala ustanoviti ključen **organ, sestavljen iz petih najboljših slovenskih raziskovalcev v svetovnem merilu**, ki bi samostojno vsebinsko usmerjal večino raziskovalno-razvojne dejavnosti, ki jo financira država. Ta se usmeri v oblikovanje močnih **multi in interdisciplinarnih raziskovalno-razvojnih jeder**, tudi z **združitvijo nekaterih inštitutov z univerzami** v znanstveno-raziskovalnem delu. Ključna dejavnost inštitutov mora postati **aplikativno raziskovalno delo z gospodarstvom**. Z **modeli financiranja znanosti** in sprejetjem ustreznih podlag bi država morala stimulirati prenos inovacij v gospodarstvo (ustanovitev **nacionalne agencije za prenos znanja** za financiranje 'proof of concept' razvoja in patentov) in spodbujati **sodelovanje v mednarodnih razvojno-inovacijskih stičiščih**. Jasno bi se moralo opredeliti, kako se lahko omogoči **uporaba raziskovalne infrastrukture**. Država bi prav tako morala podpreti velik **projekt za povečanje produktivnosti gospodarstva z visokim potencialom rasti** s področij, kjer je Slovenije že danes v svetovnem vrhu. Takšen projekt bi sprožil nastanek **verige novih tehnoloških podjetij**, katerih temelj je konkurenčno domače znanje.

1. **Učinkovitost javne uprave**

Slovenski managerji med drugim ocenjujejo, da vzporedna ekonomija pomembno negativno vpliva na ekonomski razvoj v Sloveniji, da korupcija obstaja v večji meri kot v Avstriji in Nemčiji, prav tako sta birokracija in regulacija večji oviri za razvoj poslovanja.

*Cilj: zmanjšanje stroškov administrativnih bremen in števila predpisov ter povečanje kakovosti.*

Akcijski načrt predvideva **merljive cilje znižanja administrativnih ovir** za vsako leto posebej, uvesti oziroma nadgraditi bi bilo treba **metodologijo merjenja stroškov administrativnih bremen** in določiti letne cilje. Oceniti bi morali **administrativni strošek vsakega novega predpisa** in prepovedati sprejetje predpisa, če ni sprejet drug predpis ali sprememba predpisa, ki zmanjšuje administrativne stroške vsaj v ocenjenem obsegu. Postopke bi prenovili v smeri, da **molk organa pomeni strinjanje** s predlagano rešitvijo, s tem pa se **onemogoči zloraba postopkovnih možnosti** za podaljševanje uradne odločitve. Učinkovitost delovanja upravnih organov bi med drugim povečali s **spremembo sistema plač v javnem sektorju** tako, da se dodatek za uspešnost veže na zadovoljstvo uporabnikov in vseživljenjsko izobraževanje. **Okrepi naj se nadzor glede korupcije**, ki zmanjšuje zaupanje v poslovno sodelovanje s slovenskimi podjetji. Vzpostaviti bi morali **enotne poslovne točke** (nadgradnja enotne kontaktne točke) za potrebe obveščanja podjetij, izvajanja e-postopkov, e-poročanja podjetij, kar bo pripomoglo k zmanjšanju števila podatkov, ki jih podjetja pošiljajo državnim organom, ter hkrati zagotavljalo vpogled v podatke, njihovo uporabo in izmenjavo na enem mestu. Predlaga se **digitalna nadgradnja** storitev 'vse na enem mestu' in krepitev aplikacij IKT za e-upravo, e-učenje, e-vključenost, e-kulturo in e-zdravje po vzoru programa eProstor.

1. **Razvoj kadrov v podjetjih**

Stalno posodobljano znanje in kompetence zaposlenih, razvoj in uporaba novih tehnologij ter učinkovito upravljanje podjetij predstavljajo področja, kjer se glede na analizo lahko doseže največje zmanjšanje zaostajanja v ravni produktivnosti med Slovenijo in Avstrijo oz. Nemčijo z ukrepi na ravni podjetij. Cilj je okrepiti obseg in kakovost vseživljenjskega izobraževanja in usposabljanja, razvoj talentov zaposlenih in bistveno okrepiti vlaganja v posebna znanja, neposredno povezana z delovnim mestom, hkrati pa tudi zavedanje o nujnosti stalnega poklicnega in splošnega izobraževanja.

*Cilj: okrepiti obseg in kakovost vseživljenjskega izobraževanja in usposabljanja, razvoj talentov zaposlenih in bistveno okrepiti vlaganja v posebna znanja, neposredno povezana z delovnim mestom, hkrati pa tudi zavedanje o nujnosti stalnega poklicnega in splošnega izobraževanja.*

Delodajalci bi se morali zavezati k **vlaganju v izobraževanje in usposabljanje** v vnaprej določeni vrednosti in oblikovati **sistem spodbud za zaposlene** za tovrstna izobraževanja, ki temelji tako na vplivu na višino plače kot tudi na možnosti pridobitve višje stopnje formalne izobrazbe. Izkoristiti je treba možne sinergije z vidika stroškov in kakovosti z **interdisciplinarnim povezovanjem** različnih podjetij in institucij, zavodov ter javnega sektorja pri vseživljenjskem izobraževanju. Vsebine izboljšanih programov vseživljenjskega učenja in usposabljanja bi se morale oblikovati na podlagi sistematičnega vključevanja gospodarstva in zbornic s pomočjo **kompetenčnih centrov**, ki bi oblikovali sisteme izobraževanja in usposabljanja po meri podjetja in zaposlenih. Pri tem se izkoristi tudi aktivno politiko zaposlovanja, ukrep čakanja na delo oziroma skrajšanega delovnega časa, z zahtevo po vključitvi v relevantne programe izobraževanja. Priznavanje novih znanj in kompetenc bi se moralo opraviti po predpisanih postopkih preko sistema ECTS. Managerska združenja naj se zavežejo, da bodo delovala v smeri **bistvenega izboljšanja kakovosti managementa** s stalnim usposabljanjem in izobraževanjem.

1. **Razvoj novih tehnologij**

Nove, okolju prijazne, tehnologije so ključne za manjšo izpostavljenost onesnaženosti in emisijam CO2, ki so višje v odnosu do BDP-ja kot v Avstriji in Nemčiji. Do leta 2013 so invencije okolju prijaznih tehnologij na prebivalca v Sloveniji naraščale, zdaj pa že nekaj let padajo in so bistveno pod povprečjem EU in OECD. Tudi managerji se strinjajo, da je trajnostni razvoj prioriteta manjšemu deležu podjetij kot v Avstriji in Nemčiji ter da težave z onesnaževanjem v večji meri vplivajo na gospodarstvo kot v teh dveh državah. Cilj je tako povečati investicije v razvoj novih tehnologij in oblikovanje prebojnih mrež, v katerih se bodo povezovala podjetja, raziskovalna in znanstvena sfera ter inovativni start-upi.

*Cilj: povečati investicije v razvoj novih tehnologij in oblikovanje prebojnih mrež, v katerih se bodo povezovala podjetja, raziskovalna in znanstvena sfera ter inovativni start-upi.*

Povečati je treba **investicijska vlaganja** tako v otipljiv kapital, npr. v digitalizacijo, nove inovativne tehnologije, zelene tehnologije, kot zaradi učinka komplementarnosti, ki vpliva na višje stopnje donosnosti teh investicij, tudi v ustrezne oblike neotipljivega kapitala. Tovrstna vlaganja omogočajo hitrejše uvajanje novih izdelkov in storitev na trg, kar zahteva **intenzivnejše uvajanje agilnih metod managementa** v podjetjih. Oblikovati je treba **inovacijsko propulzivne prebojne mreže**, v okviru katerih se podjetja povezujejo z raziskovalno in znanstveno sfero ter inovativnimi start up-i. Oblikovati moramo dodatne **domače standarde** in sodelovanje pri oblikovanju mednarodnih standardov ter klasifikacij na področju **trajnostnega poslovanja**, s katerimi se zahteva povečanje zahtevane ozaveščenosti in aktivnosti podjetij.

1. **Upravljanje podjetij**

Po mnenju managerjev so v primerjavi s podjetji v Avstriji in Nemčiji naša podjetja manj učinkovita, njihova družbena odgovornost je slabša, zadolženost pa jih v večji meri ovira v konkurenčnem boju. Vzdrževanje in razvoj podjetij sta manj primerno načrtovana in financirana, prav tako pa je nižja tudi motivacija zaposlenih. Ključno je skleniti novo pogodbo za dvig produktivnosti ('družbena pogodba') na ravni podjetij med vsemi deležniki v podjetjih, z jasnimi zavezami po višjem obsegu vlaganj s strani lastnikov, proaktivnem delovanju sindikatov, nadgradnji načina vodenja podjetij in vključevanju vseh deležnikov v odločanje.

*Cilj: skleniti novo pogodbo za dvig produktivnosti (»družbena pogodba« na ravni podjetij) med vsemi deležniki v podjetjih z lastnimi zavezami po višjem obsegu vlaganj s strani lastnikov, proaktivnem delovanju sindikatov, nadgradnji načina vodenja podjetij in vključevanju vseh deležnikov v odločanje.*

**Ustvarjanje vrednosti** bi se moralo postaviti v ospredje podjetniških praks in upravljavskih procesov. Skupaj z vsemi deležniki bi morali razvijati **poslovne modele**, ki bodo izboljšali pozicijo podjetij v verigah ustvarjanja vrednosti. Tako na ravni podjetij kot nosilcev ekonomske politike je treba spodbuditi **soupravljanje zaposlenih** bodisi preko solastništva bodisi preko sodelovanja v organih upravljanja tudi v manjših podjetjih, **dvigovati standarde upravljanja** s poudarkom na etiki, skladnosti poslovanja, integriteti in družbeni odgovornosti. **'Trajnostno vodenje' oziroma 'prosvetljeni' management**, kot ga opredeljuje Združenje Manager, bi moral biti nova paradigma v vodenju (širši pogled: družba, okolje, ekonomski vidiki in načini delovanja). Z vidika izboljšanja produktivnosti je ključno **povečevanje raznolikosti** v podjetjih (povečanje deleža žensk in tujcev; prenos znanja) na vodilnih pozicijah. Nov sistemski pristop je potreben tudi zaradi staranja prebivalstva in uvajanja novih praks zaradi podaljševanja delovne dobe.